b"\n_START_ARTICLE_\nFransk Algerie\n_START_PARAGRAPH_\nFransk Algerie eller L'Alg\xc3\xa9rie fran\xc3\xa7aise, ogs\xc3\xa5 kjent som den franske kolonisasjonen av Alg\xc3\xa9rie (fransk: La colonisation fran\xc3\xa7aise de l'Alg\xc3\xa9rie; arabisk: \xd8\xa7\xd9\x84\xd8\xa7\xd8\xb3\xd8\xaa\xd8\xb9\xd9\x85\xd8\xa7\xd8\xb1 \xd8\xa7\xd9\x84\xd9\x81\xd8\xb1\xd9\x86\xd8\xb3\xd9\x8a \xd9\x84\xd9\x84\xd8\xac\xd8\xb2\xd8\xa7\xd8\xa6 eller \xd8\xa7\xd9\x84\xd8\xac\xd8\xb2\xd8\xa7\xd8\xa6\xd8\xb1 \xd8\xaa\xd8\xad\xd8\xaa \xd8\xa7\xd9\x84\xd8\xa5\xd8\xad\xd8\xaa\xd9\x84\xd8\xa7\xd9\x84 \xd8\xa7\xd9\x84\xd9\x81\xd8\xb1\xd9\x86\xd8\xb3\xd9\x8a \xe2\x80\x93 den franske okkupasjonen av Alg\xc3\xa9rie) varte fra landet ble erobret fra formelt osmansk styre til landets uavhengighet i 1962, og var dermed et av de omr\xc3\xa5dene som har v\xc3\xa6rt lengst under fransk styre i historien. Landet var f\xc3\xb8rt en fransk koloni fram til 1848, og de nordlige delene av landet ble deretter formelt annektert av Frankrike som integrerte deler av landet, mens de s\xc3\xb8rlige delene forble under okkupasjon av den franske h\xc3\xa6r. Algirere regnet ofte hele denne perioden som en fransk okkupasjon. I franskstyrt Alg\xc3\xa9rie f\xc3\xb8rte omfattende utvandring til at landet fikk en stor europeisk befolkning av s\xc3\xa5kalte pieds-noirs, men denne var likevel liten sammenlignet med den muslimske befolkningen, og utgjorde bare omtrent 10\xc2\xa0% av landets befolkning. Ellers var det franske styret i Alg\xc3\xa9rie kjennetegnet ved en utbredt lovlig diskriminering mot algirske berbere og arabere. Disse fikk tilbud om \xc3\xa5 bli franske borgere, men m\xc3\xa5tte da formelt underkaste seg fransk lov heller enn muslimsk lovgivning. Mange algirske j\xc3\xb8der gjorde dette, men de aller fleste algirske muslimer foretrakk den islamske loven, og ble dermed utsatt for omfattende lovlig diskriminering. Til slutt startet den algirske oppr\xc3\xb8rsbevegelsen Front de lib\xc3\xa9ration nationale oppr\xc3\xb8r og startet det som kom til \xc3\xa5 bli Afrikas blodigste frigj\xc3\xb8ringskrig, den sv\xc3\xa6rt voldelige algeriekrigen, hvor begge sider brukte omfattende tortur og terror; mellom 350.000-1 million algirere i det som ogs\xc3\xa5 betegnes som folkemordet i Algerie. I 1962 ble partene endelig enig om Alg\xc3\xa9ries uavhengighet i \xc3\x89vianfreden, som ogs\xc3\xa5 f\xc3\xb8rte til at de aller fleste fransk-algirerne forlot landet."